**Ministru kabineta noteikumu projekta**

**“Grozījumi Ministru kabineta 2006. gada 16. maija noteikumos Nr. 390 “Dabas lieguma “Zebrus un Svētes ezers” individuālie aizsardzības un izmantošanas noteikumi””**

**sākotnējās ietekmes novērtējuma ziņojums (anotācija)**

|  |  |
| --- | --- |
| Tiesību akta projekta anotācijas kopsavilkums | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2006. gada 16. maija noteikumos Nr. 390 “Dabas lieguma “Zebrus un Svētes ezers” individuālie aizsardzības un izmantošanas noteikumi”” (turpmāk – noteikumu projekts) precizē laivu izmantošanas nosacījumus dabas lieguma “Zebrus un Svētes ezers” (turpmāk – dabas liegums) ezeros, kā arī dabas lieguma aizsardzības un izmantošanas prasības atbilstoši jaunākajiem īpaši aizsargājamo dabas teritoriju aizsardzības un izmantošanas regulējošajiem normatīvajiem aktiem.  Ministru kabineta noteikumi stāsies spēkā nākamajā dienā pēc publicēšanas oficiālajā izdevumā “Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma „Par īpaši aizsargājamām dabas teritorijām” 13. panta otrā daļa, 14. panta otrā daļa un 17. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Dabas lieguma aizsardzības un izmantošanas nosacījumu reglamentē Ministru kabineta 2006. gada 16. maija noteikumi Nr. 390 “Dabas lieguma “Zebrus un Svētes ezers” individuālie aizsardzības un izmantošanas noteikumi” (turpmāk – Individuālie noteikumi). ***1.******Laivu izmantošanas nosacījumi***  Saskaņā ar Civillikuma 1. un 2. pielikumu Zebrus ezers ir publiskie ūdeņi, savukārt Svētes ezerā zvejas tiesības pieder valstij. Zebrus ezers (nekustamais īpašums “Zebrus ezers” – zemes vienība ar kadastra apzīmējumu 4654 006 0124) un Svētes ezers (nekustamā īpašuma “Valsts mežs Zebrene” sastāvā esošajā zemes vienībā ar kadastra apzīmējumu 4698 002 0047) Nekustamā īpašuma valsts kadastra informācijas sistēmā ir reģistrēts uz valsts vārda Zemkopības ministrijas personā (lietotājs – akciju sabiedrība “Latvijas valsts meži”, turpmāk - LVM). Zebrus ezerā tiek organizēta licencētā makšķerēšana (Dobeles novada 2016. gada 26. maija saistošie noteikumi Nr. 9 “Par licencēto makšķerēšanu Zebrus ezerā”). Saskaņā ar Individuālo noteikumu 10. punktu Zebrus un Svētes ezerā var iebraukt tikai ar reģistrētām laivām, kas pieder LVM vai ar ezeru robežojošo zemju īpašniekiem. Līdz 2016. gadam Zebrus ezera krastā LVM atpūtas bāzē tika iznomātas laivas. Sākot ar 2016. gadu LVM piederošo laivu iznomāšana, uzturēšana, licencētās makšķerēšanas licenču pārdošana un statistikas apkopošana nodota ar līgumu vietējam piekrastes privātuzņēmējam. Saskaņā ar LVM sniegto informāciju, izvērtējot 2016. un 2017. gadā saņemtās makšķernieku sūdzības un veicot pārbaudes, tika konstatēts, ka nomnieka rīcībā nodotās laivas ir neatbilstoši uzturētas un vairs nav drošas braukšanai ezerā, līdz ar to makšķerēšana no laivas Zebrus ezerā vairs nav iespējama (izņemot ar pieguļošo zemes īpašnieku īpašumā esošajām reģistrētajām laivām, kuras atbilstoši Individuālo noteikumu 11. punktu katram īpašumam drīkst būt tikai viena un izmantojama savām vajadzībām). Līdz ar to noteikumu projekta 6. punktā paredz svītrot Individuālo noteikumu 10. un 11. punktu, turpmāk pieļaujot makšķerēšanai izmantot personīgās laivas. Kā Zebrus ezera zivju resursu un makšķerēšanas slodzes monitoringa un regulēšanas instruments paliek licencētā makšķerēšana, ko turpinātu organizēt LVM sadarbībā ar Dobeles novada pašvaldību.  ***2. Ugunsdzēsības pasākumi un seku likvidēšanas un atjaunošanas darbi***  Ņemot vērā, ka ugunsdzēsības (lielākoties, meža) pasākumi ir ārkārtas situācijas novēršana, lai novērstu atšķirīgu tiesību aktu interpretāciju, noteikumu projekta 5. punkts, kas papildina Individuālos noteikumus ar jaunu 9.1 punktu, noteic, ka noteikumu projekta normas (koku ciršanas, pārvietošanās un cita veida ierobežojumi, t.sk., Dabas aizsardzības pārvalde (turpmāk – DAP) rakstiskas atļaujas saņemšana) neattiecas uz ugunsdzēsības pasākumiem. Savukārt mežu ugunsdrošības uzraudzība kā preventīvo pasākumu veikšana jāveic, ievērojot ugunsdrošības noteikumos noteiktās prasības (piemēram, ceļu un dabisko brauktuvju attīrīšana no pielūžņojuma utml. ), vienlaikus piemērojot Individuālajos noteikumos šobrīd noteiktos vai ar noteikumu projektu paredzētos nosacījumus (piemēram, ugunsdzēsības ūdensņemšanas vietu (hidrotehnisko būvju) ierīkošanai dabas lieguma zonā jāsaņem DAP rakstiska atļauja, lai nodrošinātu optimālākās vietas, parametru u.c. izvēli, sabalansējot teritorijas (meža) ugunsdrošības un īpaši aizsargājamo sugu dzīvotņu un īpaši aizsargājamo biotopu aizsardzības prasības).  Civilās aizsardzības un katastrofu pārvaldīšanas likuma 4. panta pirmās daļas 1. punkts noteic, kas ir dabas katastrofas (piemēram, pali, plūdi, vētras, viesuļi, stiprs sals vai karstums, sausums, mežu un kūdras purvu ugunsgrēki, epidēmijas, epizootijas u.c.). Savukārt atbilstoši iepriekšminētā likuma 1. panta 11. un 12. punktam seku likvidēšanas pašākumi ir “tādu pasākumu kopums, kuri tiek veikti, lai nodrošinātu vismaz minimālās iedzīvotāju pamatvajadzības, kas saistītas ar cilvēku izdzīvošanu, un apturētu vai mazinātu veselības, vides un īpašuma apdraudējumu”, atjaunošanas darbi – “tādu pasākumu kopums, kuri tiek veikti, lai pēc iespējas savlaicīgi un samērīgi palīdzētu cietušajiem cilvēkiem un pēc iespējas atjaunotu vidi un īpašumu tādā stāvoklī, kāds tas bija pirms katastrofas”.  Saskaņā ar Individuālo noteikumu 16.2 punktu, lai novērstu apdraudējumu dabas lieguma apmeklētājiem un infrastruktūras objektiem, dabas lieguma zonā bojātos kokus cērt citā cirtē (Valsts meža dienests koku ciršanas apliecinājumu izsniedz pēc Dabas aizsardzības pārvaldes pozitīva atzinuma saņemšanas). Minētā norma pārsvarā attiecināma uz neliela mēroga bojātas mežaudzes vai atsevišķu bojātu koku nociršanas izvērtēšanu, pie tam šī procesa ietvaros netiek vērtēti mežaudzes atjaunošanas (ja nepieciešams) pasākumi.  Savukārt dabas katastrofas ir lielāka mēroga (platības) mežaudzes un citu zemes lietojumu ietekmējošs notikums. Līdz ar to noteikumu projekta 11. punkts, ar kuru groza Individuālo noteikumu 16.15. apakšpunktu, to papildinot ar 16.15.3. apakšpunktu, noteic, ka, lai veiktu ugunsgrēku un citu dabas katastrofu seku likvidēšanas (piemēram, deguma vietas koku nociršanu) un atjaunošanas (piemēram, meža atjaunošanu, stādot) pasākumus brīvā dabā (piemēram, mežaudzē) dabas lieguma zonā, nepieciešama DAP rakstiska atļauja, jo seku likvidēšanas un atjaunošanas pasākumi var negatīvi ietekmēt dabas lieguma bioloģisko daudzveidību. Lai nodrošinātu pēc dabas katastrofām (plūdiem, vējgāzēm u.c.) cietušās infrastruktūras (ceļi, elektrolīnijas u.c.) sakārtošanu, ar noteikumu projektu paredzētajā 16.15.3. apakšpunktā noteikts izņēmums, ka inženierbūves, tai skaitā ceļus, varēs atjaunot esošajā stāvoklī, novietojumā un platumā bez DAP rakstiskas atļaujas saņemšanas. Tāpat netiks ierobežota bīstamo koku (koku, kas apdraud cilvēku dzīvību un veselību, tuvumā esošās ēkas vai infrastruktūras objektus) nociršana un tos varēs nocirst atbilstoši 16.7.4. un 16.9. apakšpunktam.  ***3. Dabas pieminekļi***  Dabas datu pārvaldības sistēmā OZOLS uz noteikumu projekta sagatavošanas brīdi dabas lieguma teritorijā nav reģistrēts aizsargājams koks (dižkoks), tomēr tādus var konstatēt vēlāk vai jau esošie koki sasniegt attiecīgos izmērus.  Individuālo noteikumu 28. punktā noteikts, ka dižkokus (aizsargājamos kokus) atļauts nocirst (novākt) tikai gadījumā, ja tas kļuvis bīstams. Noteikumu projekts paredz papildināt gadījumu loku, kurā iespējama dižkoku nociršana (saņemot DAP rakstisku atļauju un kokkopja (arborista) atzinumu, ja nepieciešams):  - koka augtspēja ir pilnīgi zudusi un koks nav dzīvotne īpaši aizsargājamai sugai. Koka augtspēju nosaka atbilstoši meža apsaimniekošanu un izmantošanu regulējošiem normatīviem aktiem (Ministru kabineta 2012. gada 18. decembra noteikumu Nr. 935 “Noteikumi par koku ciršanu mežā” 36. punkts), tādejādi pieļaujot dižkoka, kuram nav paredzama augstspējas uzlabošanās, nociršanu, pirms tas kļuvis bīstams (piemēram, ošu slimības gadījumā);  - lai nodrošinātu sabiedrības veselības aizsardzības, drošības vai citas sevišķi svarīgas, arī sociāla vai ekonomiska rakstura, intereses vai videi primāri svarīgas labvēlīgas izmaiņas. Līdzšinējā praksē atsevišķos gadījumos secināts, ka dižkoka nociršanas aizliegums radījis būtiskuscitu sabiedrībai nozīmīgu interešu aizskārumu. Atsevišķos gadījumos alternatīvā būves vai darbības izvietojuma variants (lai saglabātu dižkoku) rada lielāku kaitējumu citam īpaši aizsargājamam biotopam vai īpaši aizsargājamai sugu dzīvotnei (piemēram, novirzot trasējumu, tiek skarta lielāka platība biotopa vai būtiski lielāka summārā ietekme (biotopa sadalīšana vai mitruma režīma izmaiņas u.c.), nekā nocērtot dižkoku), bet darbība vai būve ir īpaši nepieciešama sabiedrības interešu (t.sk., vides aizsardzības) nodrošināšanai.  Dižkoka nociršana arī turpmāk būs galējais līdzeklis, ja nav citu alternatīvo variantu, saņemot izsvērtu katra gadījuma izvērtējumu.  Ņemot vērā, ka akmeņi, kuru virszemes tilpums ir 10 kubikmetru un vairāk, un 10 metri ap to, ir ģeoloģiskie un ģeomorfoloģiskie dabas pieminekļi (dižakmeņi) saskaņā ar Ministru kabineta 2001. gada 17. aprīļa noteikumu Nr. 175 “Noteikumi par aizsargājamiem ģeoloģiskajiem un ģeomorfoloģiskajiem dabas pieminekļiem” 209. punktu, noteikumu projekta 2. un 15. punkts papildina Indivduālo noteikumu 1. un 26. punktu, nosakot, uz kādiem dabas pieminekļiem attiecināmas Individuālo noteikumu normas. Attiecīgi precizēti Individuālo noteikumu 27.-29. punkts un papildināts ar 30. punktu, precizējot dabas pieminekļu aizsardzības un izmantošanas nosacījumus atbilstoši jaunākajiem īpaši aizsargājamo dabas teritoriju individuālajiem aizsardzības un izmantošanas noteikumiem.  **4. Citi grozījumi**  Ar noteikumu projektu jaunā redakcijā izteikta norāde, uz kāda likuma pamata noteikumu projekts un Individuālie noteikumi tiek izdots, papildinot ar atsauci uz likuma “Par īpaši aizsargājamām dabas teritorijām” 13. panta otro daļu. Šāda atsauce nepieciešama, lai nodrošinātu dabas liegumā esošo dabas pieminekļu – aizsargājamo koku (dižkoku) un aizsargājamo akmeņu (dižakmeņu) leģitīmu tiesisko aizsardzību.  Precizēti vairāki Individuālo noteikumu punkti atbilstoši jaunākajiem īpaši aizsargājamo dabas teritoriju izmantošanas noteikumiem gan saistībā ar izmaiņām citos normatīvajos aktos, gan pielietotās prakses gaitā konstatētajām neskaidrībām vai trūkumiem iepriekšējā īpaši aizsargājamo dabas teritoriju aizsardzības un izmantošanas regulējumā:   * noteikumu projekta 8. punktā precizēts 16.4. apakšpunkts attiecībā uz zemes lietošanas kategorijas maiņas aizliegumu (precizēti un papildināti izņēmumi, kuros pieļauta zemes lietošanas kategorijas maiņa, kā arī nosakot zemes lietošanas kategorijas veidus, uz kuriem attiecas ierobežojums); * ar noteikumu projekta 9. punktu papildināti Individuālie noteikumi ar 16.41.apakšpunktu, nosakot ierobežojumu un nosacījumus hidrotehnisko būvju un meliorācijas sistēmu būvniecībai (lai nodrošinātu slapjo mežu un purvu biotopu aizsardzību, kuru saglabāšanu var apdraudēt nosusināšanas sistēmu ierīkošana; daļēji (bet ne pietiekami) norma atrunāta Individuālo noteikumu 13.15.2. apakšpunktā); * ar noteikumu projekta 9. punktu papildināti Individuālie noteikumi ar 16.42.apakšpunktu, nosakot nosacījumus medījamo dzīvnieku piebarošanas vietu ierīkošanai (ar DAP rakstisku atļauju - ierobežots skaits un vietas izvēle), lai nodrošināt īpaši aizsargājamo putnu ligzdošanas vietu, kā arī īpaši aizsargājamo augu sugu dzīvotņu un īpaši aizsargājamo biotopu aizsardzību (novirzot dzīvniekus uz citām teritorijām); * noteikumu projekta 10. punktā precizēts Individuālo noteikumu 16.7. apakšpunktā noteiktais mežsaimnieciskās darbības ierobežojuma sākuma termiņš no 15. aprīļa uz 15.martu, jo daudzas īpaši aizsargājamās putnu sugas sāk ligzdot ātrāk atbilstoši pēdējo gadu veiktajiem meteoroloģisko apstākļu un putnu ligzdošanas sezonas novērojumiem. Jāņem vērā, ka mežsaimnieciskā darbība var ne tikai tiešā veidā iznīcināt ligzdošanas teritoriju, bet radītais trokšņa piesārņojums var ietekmēt ligzdošanas vietas pat vairāku simtu metru attālumā no darbības vietas; * lai novērstu administratīvo slogu, ar noteikumu projekta 4. punktu Individuālie noteikumi tiek papildināts ar 8.1 punktu, paredzot, ka gadījumos, ja darbības rezultātā tiek mainīta zemes lietošanas kategorija, to iespējamību Valsts vides dienests izvērtē darbības vērtēšanas procesā (gadījumos, kad Valsts vides dienests izsniedz tehniskos noteikumus vai sākotnējo ietekmes uz vidi novērtējumu) un papildus DAP rakstiska atļauja nav nepieciešama; * ar noteikumu projektu 12. punktu papildināti Individuālie noteikumi ar 16.3 (bojātās mežaudzēs (zem kritiskā šķērslaukuma) neattiecina atjaunošanas un jaunaudžu kopšanas prasības, lai nodrošinātu ekosistēmu dabisko sukcesiju) un 16.4 punktu (nosacījumi atstājamajiem kokiem kopšanas cirtē); * Ministru kabineta 2011. gada 15. novembra noteikumi Nr. 879 „Ģeodēziskās atskaites sistēmas un topogrāfisko karšu sistēmas noteikumi” (turpmāk – noteikumi Nr. 879) cita starpā nosaka Latvijas 1992. gada ģeodēziskās koordinātu sistēmas parametrus un piemērošanas kārtību. Individuālo noteikumu 2. pielikumā funkcionālo zonu aprakstā kā identifikatori pielietoti gan meža nogabali un zemes īpašumu robežas, gan shēmā atzīmēto robežpunktu koordinātas. Tā kā, veicot jaunu meža inventarizāciju un zemes kadastrālo uzmērīšanu, var mainīties dabas lieguma funkcionālo zonu identificējošie parametri – zemes vienību un meža nogabalu konfigurācija, tās vairs nesakrīt ar iepriekš noteiktajām robežpunktu koordinātām. Pie tam īpaši aizsargājamo dabas teritoriju, tai skaitā, dabas lieguma robežu un to funkcionālo zonu aprakstā pārsvarā netika atzīmēti (noteikti) pilnīgi visi robežu lūzumpunkti (robežpunkti), līdz ar to robežpunktu koordinātu saraksts nav pilnvērtīgs. Tādēļ turpmāk dabas lieguma funkcionālo zonu robežu ģeotelpiskie dati ir pieejami dabas datu pārvaldības sistēmā „OZOLS” atbilstoši normatīvajiem aktiem par dabas datu pārvaldības sistēmas uzturēšanas, datu aktualizācijas un informācijas aprites kārtību. Secīgi - precizēts Individuālo noteikumu 3. punkts un 1. pielikums, kā arī svītrots 2. pielikums. |
| - | Projekta izstrādē iesaistītās institūcijas | Vides aizsardzības un reģionālās attīstības ministrija (turpmāk – Ministrija), DAP, LVM. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Makšķernieki, kas izmanto licencētās makšķerēšanas pakalpojumus Zebrus un Svētes ezeros. Personīgās laivas izmantošanas iespēja licencētajā makšķerēšanā Zebrus un Svētes ezerā pozitīvi ietekmēs makšķernieku skaitu, kā arī apmierinātību ar licencētās makšķerēšanas pakalpojumu.  Dobeles novada pašvaldība – organizē licencēto makšķerēšanu (sagaidāms neliels licenču pieprasījumu pieaugums).  LVM – kā abu ezeru un lielāko daļu dabas lieguma teritorijas (mežu) apsaimniekotājs.  Sabiedrība kopumā. |
| 2. | Tiesiskā regulējuma ietekme uz tautsaimniecību un administratīvo slogu | Administratīvā sloga palielinājums netiek prognozēts. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Ministrijas tīmekļvietnē. |
| 2. | Sabiedrības līdzdalība projekta izstrādē | Noteikumu projekts 2019. gada 17.maijā ievietots Ministrijas publiskajā tīmekļvietnē: [www.varam.gov.lv](http://www.varam.gov.lv).  Atbilstoši Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 14. punkta prasībām, kas paredz, ka tiešās valsts pārvaldes institūcijas elektroniski sagatavotus paziņojumus par līdzdalības procesu iesniedz Valsts kancelejā publicēšanai tās mājaslapā, 2019. gada 17. maijā nosūtīts paziņojums par līdzdalības iespējām Ministru kabineta noteikumu projekta izstrādē. |
| 3. | Sabiedrības līdzdalības rezultāti | Sadaļa tiks aktualizēta noteikumu projekta izstrādes procesā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, DAP, LVM. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, likvidāciju vai reorganizāciju.  Jaunas institūcijas nav jāveido un esošās nav jāreorganizē. |
| 3. | Cita informācija | Nav |

Vides aizsardzības un reģionālās

attīstības ministrs Juris Pūce

Vides aizsardzības un reģionālās

attīstības ministrijas valsts sekretāra p.i. Sandis Cakuls

Saulīte 67026587

[diana.saulite@varam.gov.lv](mailto:diana.saulite@varam.gov.lv)